Eesti Päevaleht võttis möödunud laupäeval kirjutada Mustamäe murest mänguväljakutega. Seal olevat mitu vahetust, kelledest teine kippuvat pudelilt liiga tihti korki maha keerama. Helle Kalda võttis seda ka juba enda veebipäevikus kommenteerida. Kahjuks täiesti sisutult. Nii EPL-i lugu kui Helle Kalda kurdavad, et on probleem, teine soovitab suisa positiivselt mõelda. Lahendustele, peale mänguväljakute likvideerimise, mida Mustamäel ei ole sugugi üleliia, ei mõtle keegi.    Kaasaegsemaid mänguväljakuid peaks Mustamäel täna olema 29. 5 tk neist on rajatud 2009. aastal, sealhulgas ka see mis minu koduaknast paistab. Seejuures jäi esimeses etapis rahapuuduse tõttu paigaldamata  kõikidele mänguväljakutele aiad, vähendati liivaala mahtu ning mänguelementide ja muu inventari (pingid, prügikastid) arvu. Nende hooldamise eest ei vastuta seejuures linnaosa vaid Tallinna Keskkonnaamet.    Mustamäel on säilinud ka veidi üle 100 70-ndatel rajatud väljaku. Ligi 70 neist on täna üldse peremeheta. Kuna nad asuvad linnaosa hoolduses olevatel haljasaladel, siis linnaosa tegeleb nende järkjärgulise lammutamisega, praeguseks on kõrvaldatud katkised ja ohtlikud mänguelemendid ning igal  aastal eelarve piires lammutanud 5 -6 mitte kasutust leidvat mänguväljakut koos betoonliivakastide likvideerimise ja haljastuse taastamisega.    Linnaosa ametnike sõnul vajaks Mustamäe linnaosa täiendavalt olemasolevale 29 mänguväljakule 2 kuni 5 lastele mõeldud mänguväljakut ning teismelistele skateparki mida on väga palju küsitud. Suuremat mänguväljakut on planeeritud Parditiigi tagusele alale. Tegelikult vajaks Mustamäe minu hinnangul lisaks suurtele väljakutele ka vähemalt mitukümmend väiksemat mänguplatsi.    Tulles EPL-i ja Helle Kalda lugude juurde tagasi. Jah, on inimesi kes kipuvad mänguväljakutele kogunema ja seal alkoholi tarbima, vahel isegi mänguväljakuid lõhkuma ning teisi kohalolijaid tõsiselt häirima. Otsene lahendus oleks siinkohal Politsei (ja turvafirmade) oluliselt tõhusam töö.    Mustamäel on reeglina väljas vaid (mõni) üksik patrull!    Siit edasi jookseb mul mõte veidi eemale. Tegelikult ei ole täiskasvanud  inimestel Mustamäel eriti kogunemisvõimalusi. Lastele on mänguväljakud, täiskasvanutele jääb koosviibimiseks vaid bussipeatus, pargipink või kohaliku poe esine? Istugu kodus ja keetku hakklihakastet? Ei, ma ei taha öelda, et avalikus kohas täisjoomine ja teiste suhtes hoolimatu käitumine on ok, mõnda seltskonda ei paranda miski. Ütlen seda, et ka viisakamaks koosviibimiseks ei ole vabas õhus võimalust.    Miks ei võiks Mustamäel olla siseõuedes näiteks grillikodasid, korralikke piknikuplatse, lehtlaid? Nende peale peaks lähitulevikus mõtlema. Ehk annaks selles suunas linna ja ühistute koostöös midagi ära teha. Tean, et need seltskonnad kes minu maja taha kodust kaasa toodud toolidele ja kivile viisakalt istuma ja grillima kogunevad, seda hindaksid.    Lihtsalt joomise eesmärgil koguneva klassi kombeid see tegelikult väga ei muuda, vast nihutaks neid teiste poolt kasutuses olevatelt aladelt veidi eemale. Ülejäänutele oleks aga tegemist uue, kasuliku ja kindlasti kasutust leidva  võimalusega.    Ehk oleks see veidi positiivsem käik kui buldooseriga mänguväljakute kallale minna?    *Mis nüüd puudutab konkreetselt Kuklase 14 inimeste muret, siis vaatan seda kanti lähemalt uuel nädalal. Ehk saab seal siiski ka kiiremalt midagi ära teha. Alustades siis kasvõi lahtistest prügikastidest.